Document ID: 32002D0942

Απόφαση της Επιτροπής
της 29ης Νοεμβρίου 2002
για την τροποποίηση της απόφασης 2002/537/EΚ σχετικά με μέτρα προστασίας για την ψευδοπανώλη των πτηνών στην Αυστραλία
[κοινοποιηθείσα υπό τον αριθμό Ε(2002) 4760]
(Κείμενο που παρουσιάζει ενδιαφέρον για τον ΕΟΧ)
(2002/942/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/EΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22 παράγραφος 6,
την οδηγία 91/496/EΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/EΟΚ, 90/425/EΟΚ και 90/675/EΟΚ(2), όπως τροποποιήθηκε τελευταία από την οδηγία 96/43/EΚ(3), και ιδίως το άρθρο 18 παράγραφος 7,
την οδηγία 91/494/ΕΟΚ του Συμβουλίου, της 26ης Ιουνίου 1991, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές νωπών κρεάτων πουλερικών από τρίτες χώρες(4), όπως τροποποιήθηκε τελευταία από την οδηγία 1999/89/ΕΚ(5), και ιδίως το άρθρο 11 παράγραφος 1, το άρθρο 12 παράγραφος 2, το άρθρο 14 παράγραφος 1 και το άρθρο 14α,
την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ(6), όπως τροποποιήθηκε τελευταία από την οδηγία 2002/33/ΕΚ του Ευρωπαϊκού Κοινοβουλίου και του Συμβουλίου(7), και ιδίως το άρθρο 10 παράγραφος 3,
Εκτιμώντας τα ακόλουθα:
(1) Λόγω της εμφάνισης κρούσματος ψευδοπανώλους των πτηνών στην Πολιτεία Victoria, η Επιτροπή εξέδωσε την απόφαση 2002/537/EΚ, της 2ας Ιουλίου 2002, σχετικά με μέτρα προστασίας για την ψευδοπανώλη των πτηνών στην Αυστραλία(8).
(2) Η απόφαση αυτή απαγορεύει την εισαγωγή ζωντανών πουλερικών και αυγών πουλερικών προς επώαση, ζώντων στρουθιονίδων και αυγών στρουθιονίδων προς επώαση, νωπού κρέατος πουλερικών, στρουθιονίδων, εκτρεφόμενων και αγρίων πτερωτών θηραμάτων, προϊόντων με βάση το κρέας πουλερικών και παρασκευασμάτων με βάση το κρέας πουλερικών από την Αυστραλία, από τις 6 Ιουλίου μέχρι την 1η Δεκεμβρίου 2002, με μερικές εξαιρέσεις.
(3) Οι αρχές της Αυστραλίας υπέβαλαν πληροφορίες για την εμφάνιση του κρούσματος και συμπληρωματικά επιδημιολογικά στοιχεία για την κατάσταση της ψευδοπανώλους των πτηνών στην Αυστραλία όσον αφορά την κυκλοφορία ενδημικών στελεχών των ιών της ψευδοπανώλους των πτηνών και την πολιτική εμβολιασμού που εφαρμόστηκε.
(4) Για να αξιολογηθεί η κατάσταση της νόσου επιτόπου και για να προσαρμοστούν ενδεχομένως οι απαιτήσεις σχετικά με τις εισαγωγές από την Αυστραλία πουλερικών και κρέατος πουλερικών έχει ζητηθεί από το Γραφείο Τροφίμων και Κτηνιατρικών Θεμάτων να πραγματοποιήσει αποστολή στην Αυστραλία η οποία προβλέπεται για τα μέσα Ιανουαρίου.
(5) Στις 25 Οκτωβρίου 2002 η Αυστραλία πληροφόρησε την Επιτροπή σχετικά με ένα επιπλέον κρούσμα ψευδοπανώλους των πτηνών σε εκμετάλλευση εκτροφής πουλερικών στην Πολιτεία New South Wales.
(6) Ως εκ τούτου, κρίνεται σκόπιμο να παραταθούν τα μέτρα προστασίας που ορίστηκαν στην απόφαση 2002/537/EΚ, μέχρι την 1η Μαΐου 2003. Ωστόσο, η ημερομηνία θα επανεξεταστεί με βάση την εξέλιξη της νόσου και τα αποτελέσματα της αποστολής.
(7) Οι απαιτήσεις για το νωπό κρέας στρουθιονίδων το οποίο δύναται να εισαχθεί στην Ευρωπαϊκή Κοινότητα μετά από ορισμένες δοκιμές, πρέπει να τροποποιηθούν ώστε να ληφθεί υπόψη το πρόσφατο κρούσμα στην Πολιτεία New South Wales.
(8) Συνεπώς, η απόφαση 2002/537/ΕΚ πρέπει να τροποποιηθεί αναλόγως.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2002/537/EΚ τροποποιείται ως εξής:
1. Στο άρθρο 7 η ημερομηνία "1η Δεκεμβρίου 2002" αντικαθίσταται από την ημερομηνία "1η Μαΐου 2003".
2. Στο υπόδειγμα της υγειονομικής βεβαίωσης του παραρτήματος, στον τίτλο "Ι. Υγειονομικό πιστοποιητικό" στα σημεία 2.5.1.1 και 2.5.1.2, οι λέξεις "η Πολιτεία Victoria" αντικαθίστανται από τις λέξεις "οι Πολιτείες Victoria και New South Wales".
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 29 Νοεμβρίου 2002.

Labels: 17
0
3
6
18